Γνωμοδότηση της Επιτροπής των Περιφερειών για την «Ευρωπαϊκή εθελοντική θητεία για τους νέους»

(97/C 42/01)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη το έγγραφο εργασίας της Επιτροπής με τίτλο «Προς μια Ευρωπαϊκή εθελοντική θητεία για τους νέους» 7

έχοντας υπόψη την απόφαση της Ευρωπαϊκής Επιτροπής της 18ης Μαρτίου 1996 να ζητήσει τη γνωμοδότηση της Επιτροπής των Περιφερειών, σύμφωνα με το άρθρο 198 Γ, πρώτη παράγραφος, της Συνθήκης για την Ευρωπαϊκή Ένωση 7

έχοντας υπόψη την απόφασή της της 8ης Μαρτίου 1996 να αναθέσει την προετοιμασία αυτής της γνωμοδότησης στην επιτροπή 6 »Εκπαίδευση και Κατάρτιση» 7

έχοντας υπόψη το σχέδιο γνωμοδότησης (CDR 191/96 rιv.) που υιοθετήθηκε από την επιτροπή 6 στις 12 Ιουλίου 1996 με βάση την εισήγηση του κ. Giltjes 7

εκτιμώντας ότι το Ψήφισμα του Ευρωπαϊκού Συμβουλίου της 22ας Σεπτεμβρίου 1995 καλούσε την Επιτροπή να προετοιμάσει και να υποβάλει στο Ευρωπαϊκό Κοινοβούλιο και το Συμβούλιο ανακοίνωση για την καθιέρωση μιας ευρωπαϊκής εθελοντικής θητείας και τη θέσπιση ειδικού νομικού καθεστώτος για τους εθελοντές 7

εκτιμώντας ότι η Επιτροπή, στο Λευκό Βιβλίο της για την εκπαίδευση και την κατάρτιση «Διδασκαλία και εκμάθηση προς την κοινωνία της γνώσης», υπογράμμιζε ότι θα έθετε σε εφαρμογή ένα μέτρο στήριξης για να μπορούν οι εθελοντές να αναλαμβάνουν ποικίλα καθήκοντα δημόσιας υπηρεσίας εκτός των συνόρων της πατρίδας τους, και ότι θα εξέταζε τη δυνατότητα θέσπισης ενός νομικού και οικονομικού πλαισίου για την ευρωπαϊκή εθελοντική θητεία 7

εκτιμώντας ότι η Επιτροπή των Περιφερειών, στη γνωμοδότησή της για το Λευκό Βιβλίο για την εκπαίδευση και την κατάρτιση (CDR 115/96) (), επιδοκίμαζε την πρόταση της Επιτροπής 7

υιοθέτησε ομόφωνα κατά τη 15η σύνοδο ολομέλειάς της της 13ης και 14ης Νοεμβρίου 1996 (συνεδρίαση της 13ης Νοεμβρίου) την ακόλουθη γνωμοδότηση.

1. Γενικές παρατηρήσεις

1.1. Η πρωτοβουλία για την ευρωπαϊκή εθελοντική θητεία

1.1.1. Η Επιτροπή των Περιφερειών επικροτεί το έγγραφο εργασίας της Επιτροπής το οποίο παρουσιάζει τις προτάσεις της για μια πρότυπη δράση αναφορικά με την ευρωπαϊκή εθελοντική θητεία η οποία θα προσφέρει στους νέους τη δυνατότητα να συμμετέχουν στις κοινωνικές, πολιτισμικές και περιβαλλοντικές δραστηριότητες ενός άλλου κράτους μέλους και να συμβάλλουν στην ευημερία του κοινωνικού συνόλου του συγκεκριμένου τόπου. Επιδοκιμάζει ιδιαίτερα τη συμμετοχή μειονεκτούντων νέων που έχουν περιορισμένη πρόσβαση στα άλλα επίσημα προγράμματα εκπαίδευσης και κατάρτισης της ΕΕ.

1.1.2. Η Επιτροπή των Περιφερειών συμφωνεί με την πειραματική προσέγγιση που υιοθετεί η Επιτροπή, πιστεύοντας ότι η πρότυπη δράση σχετικά με την ευρωπαϊκή εθελοντική θητεία θα παράσχει χρήσιμες πληροφορίες για την πλαισίωση του πολυετούς προγράμματος για την ευρωπαϊκή εθελοντική θητεία το οποίο επεξεργάζεται επί του παρόντος η Επιτροπή.

1.1.3. Η Επιτροπή των Περιφερειών εκφράζει την ικανοποίησή της για τη δυνατότητα που της δίδεται να επηρεάσει τη διαδικασία λήψης αποφάσεως σ'αυτό το προκαταρκτικό στάδιο, πράγμα που καθιστά δυνατό να ληφθούν πραγματικά υπόψη οι απόψεις της στη διαμόρφωση του προγράμματος.

1.1.4. Η Επιτροπή των Περιφερειών επιθυμεί η Ευρωπαϊκή Εθελοντική Υπηρεσία να μην έχει αρνητικό αντίκτυπο σε ήδη υπάρχοντα προγράμματα όπως, π.χ., η Ευρωδύσσεια.

2. Ειδικές παρατηρήσεις

2.1. Επιπτώσεις για τις τοπικές και περιφερειακές αρχές

2.1.1. Η ευρωπαϊκή εθελοντική θητεία έχει άμεσο ενδιαφέρον για τις τοπικές και περιφερειακές αρχές, διότι πολλές έχουν σημαντικές αρμοδιότητες στον τομέα της πολιτικής για την απασχόληση, την εκπαίδευση και την κατάρτιση της νεολαίας, καθώς και σημαντικές εμπειρίες στην ανάπτυξη συστημάτων εθελοντικής θητείας των νέων.

2.1.2. Η ΕΤΠ επικροτεί, επομένως, την αποκεντρωμένη προσέγγιση της Επιτροπής όσον αφορά την εφαρμογή της πειραματικής δράσης, η οποία δίδει τη δυνατότητα στην ευρωπαϊκή εθελοντική θητεία να ανταποκριθεί πραγματικά στις τοπικές και περιφερειακές αναπτυξιακές ανάγκες και να ενισχύσει έτσι την οικονομική και κοινωνική συνοχή στην ΕΕ.

2.1.3. Ειδικότερα επικροτεί τη συμμετοχή των τοπικών και περιφερειακών αρχών στην εφαρμογή της πειραματικής δράσης:

- ως των κυριότερων εταίρων, μαζί με τους ΜΚΟ, στα σχέδια υποδοχής και αποστολής,

- στα δίκτυα που καλύπτουν την επιλογή, την προετοιμασία και την επίβλεψη και μετέπειτα παρακολούθηση των εθελοντών,

- ως υπευθύνων για τη διάδοση πληροφοριών στο τοπικό επίπεδο και τη διασφάλιση της παρακολούθησης της εμπειρίας κατά τη διάρκειά της και μετά την ολοκλήρωσή της,

- μέσω της συμμετοχής τους στην τεχνική ομάδα που θα επικουρεί και θα συμβουλεύει την Επιτροπή.

2.1.4. Καλεί την Επιτροπή να φροντίσει ώστε αυτή η αποκεντρωμένη προσέγγιση να εφαρμοσθεί και στη διαμόρφωση του κοινοτικού προγράμματος και ζητεί να εκπροσωπούνται οι τοπικές και περιφερειακές αρχές σε κάθε επιτροπή που ενδέχεται να συσταθεί για να εκτελέσει το πρόγραμμα.

2.1.5. Ζητεί, επίσης, να δοθεί υποστήριξη στα κοινοτικά δίκτυα ενημέρωσης σε τοπικό και περιφερειακό επίπεδο, τα οποία συντονίζονται από τις τοπικές και περιφερειακές αρχές, πράγμα που θα επιτρέψει τη διάδοση των βέλτιστων πρακτικών και την ανταλλαγή πληροφοριών κατά την ανάπτυξη της ευρωπαϊκής εθελοντικής θητείας.

2.1.6. Η ΕΤΠ τονίζει ότι η επιτυχία του προγράμματος θα εξαρτηθεί από την αποτελεσματική εφαρμογή του σε τοπικό και περιφερειακό επίπεδο και ζητεί να υπάρχει διαβούλευση με τις τοπικές και περιφερειακές αρχές που είναι υπεύθυνες για την εφαρμογή πολλών από τα μέτρα του για κάθε απόφαση σχετικά με τη διαχείρισή του.

2.1.7. Υπογραμμίζει ότι πρέπει να εξασφαλισθεί η πραγματική συνεκτίμηση στην εν λόγω πρωτοβουλία της υπάρχουσας εμπειρίας στον τομέα αυτό στους οργανισμούς τοπικής αυτοδιοίκησης και περιφερειακής διοίκησης, στις ενώσεις τους και στα κράτη μέλη.

2.2. Δραστηριότητες της ευρωπαϊκής εθελοντικής θητείας

2.2.1. Η ΕΤΠ σημειώνει με ικανοποίηση ότι οι προβλεπόμενες δραστηριότητες συμβάλλουν στην τοπική και περιφερειακή ανάπτυξη και θα αναπτύσσονται σε αστικές και αγροτικές περιοχές που αντιμετωπίζουν οικονομικά, κοινωνικά και περιβαλλοντικά προβλήματα. Επισημαίνει ότι αυτό θα βοηθήσει στην καταπολέμηση του κοινωνικού αποκλεισμού και στη δημιουργία δυνατοτήτων απασχόλησης που θα συντελέσουν στην τοπική ανάπτυξη, με την κάλυψη νέων αναγκών όπως είναι η κοινωνική και επαγγελματική ένταξη των νέων.

2.2.2. Ωστόσο, τονίζει ότι πρέπει να εξασφαλισθεί ισότητα ευκαιριών όσον αφορά την πρόσβαση στην εν λόγω πρωτοβουλία για όλες τις πόλεις, χωριά και περιφέρειες, ιδιαίτερα εκείνες που έχουν περιφερειακή γεωγραφική θέση, εκείνες που έχουν άκρως περιφερειακή θέση και εκείνες στις οποίες ομιλούνται λιγότερο διαδεδομένες γλώσσες.

2.2.3. Ζητεί, ωστόσο, να εξετασθεί το ενδεχόμενο να συμπεριληφθούν στο πεδίο εφαρμογής της πρωτοβουλίας οι ανθρωπιστικές δραστηριότητες στις ζώνες όπου έχουν σημειωθεί φυσικές καταστροφές (πλημμύρες, πυρκαγιές, σεισμούς κ.λπ.), όπως αναφέρεται και σε μία πρόταση που διατυπώνεται στην έκθεση της ομάδας προβληματισμού και αφορά τη δημιουργία ενός ευρωπαϊκού εθελοντικού σώματος κατά το πρότυπο του αμερικανικού «peace corps». Η ΕΤΠ τονίζει, ωστόσο, ότι θα πρέπει να προβλεφθούν ευκαιρίες εκπαίδευσης και κατάρτισης στα πλαίσια των δραστηριοτήρων αυτών, και ότι δεν πρέπει να χρησιμοποιηθεί η ευρωπαϊκή εθελοντική θητεία για τους νέους για να συγκαλύψει εξειδικευμένες θέσεις απασχόλησης ή θέσεις απασχόλησης οι οποίες συνεπάγονται υψηλούς κινδύνους για άτομα τα οποία δεν διαθέτουν την απαιτούμενη εμπειρία.

2.2.4. Η ΕΤΠ εκφράζει την ανησυχία της μήπως η εθελοντική θητεία χρησιμοποιηθεί καταχρηστικά ως πηγή φθηνής εργασίας. Κάνει έκκληση για επαγρύπνηση, ώστε να διασφαλισθεί ότι η ευρωπαϊκή εθελοντική θητεία δεν θα ανταγωνίζεται ούτε θα αντικαθιστά την αμειβόμενη εργασία, και ζητεί από την Επιτροπή να τηρήσει προσεκτικά αυτόν τον όρο κατά την επιλογή των υποψήφιων σχεδίων και την παρακολούθηση των δράσεων, ώστε να αποφευχθεί το ενδεχόμενο στρεβλώσεων.

2.3. Συμμετοχή τρίτων χωρών

2.3.1. Η ΕΤΠ ζητεί να ενταχθούν και τρίτες χώρες στο πλαίσιο της ευρωπαϊκής εθελοντικής θητείας συμπεριλαμβανομένης της υποδοχής και αποστολής εθελοντών, τονίζοντας ότι αυτό θα μπορούσε να διαδραματίσει σημαντικό ρόλο στην προώθηση μεγαλύτερης κατανόησης μεταξύ διαφορετικών πολιτισμικών πλαισίων και, επομένως, να βοηθήσει στην καταπολέμηση του ρατσισμού και της ξενοφοβίας και την προαγωγή της ειρήνης και της αλληλεγγύης σε διεθνές επίπεδο. Υπογραμμίζει την αξία της ενσωμάτωσης δραστηριοτήτων ανθρωπιστικής βοήθειας στην εθελοντική θητεία, προκειμένου για σχέδια σε αναπτυσσόμενες χώρες, ιδίως για την καταπολέμηση της ξηρασίας και του λιμού. Επισημαίνει επίσης ότι, στα πλαίσια της εν λόγω πρωτοβουλίας, θα πρέπει να χρησιμοποιηθούν οι υπάρχουσες δυνατότητες και διαρθρώσεις συνεργασίας για τα κοινά σχέδια στα οποία συμμετέχουν τρίτες χώρες στον τομέα αυτό.

2.3.2. Υποστηρίζει ιδιαίτερα τη συμπερίληψη των χωρών της Κεντρικής και Ανατολικής Ευρώπης συμπεριλαμβανομένων των χωρών της Βαλτικής, η οποία θα πρέπει να αντιμετωπισθεί στο πλαίσιο της στρατηγικής της προετοιμασίας αυτών των χωρών για την προσχώρηση στην Ένωση, διότι η συμμετοχή τους δεν θα υποστήριζε μόνο τη μετάβασή τους προς την ένταξη, αλλά και θα συντελούσε στην ενίσχυση του αισθήματος της ευρωπαϊκής αλληλεγγύης.

2.4. Συμμετοχή νέων που βρίσκονται σε μειονεκτική θέση

2.4.1. Η ΕΤΠ επικροτεί το γεγονός ότι η ευρωπαϊκή εθελοντική θητεία θα είναι ανοικτή και σε άτομα χωρίς τυπική εκπαίδευση, καθώς και ότι θα δοθεί ιδιαίτερη προσοχή στην πρόσβαση σ'αυτή νέων που βρίσκονται σε μειονεκτική θέση.

2.4.2. Αυτοί οι νέοι μένουν πολύ συχνά στο περιθώριο και αντιμετωπίζουν τις μέγιστες δυσκολίες για να ενταχθούν στον κοινωνικό και επαγγελματικό βίο. Η ευρωπαϊκή εθελοντική θητεία θα πρέπει να τους βοηθά να ξεπερνούν αυτές τις δυσκολίες και έτσι να εξαλειφθεί η αλλοτρίωση.

2.4.3. Εξάλλου, η περιορισμένη συμμετοχή τους στα κοινά προγράμματα εκπαίδευσης και κατάρτισης της ΕΕ, όπως το Σωκράτης και το Leonardo, επιβεβαιώνει επίσης την ανάγκη να υποστηριχθεί ιδιαίτερα η συμπερίληψη αυτής της ομάδας στη στοχοθέτηση της ευρωπαϊκής εθελοντικής θητείας.

2.4.4. Η ΕΤΠ επισημαίνει ότι η εξαμηνιαία έως ετήσια περίοδος που προβλέπεται για την εθελοντική θητεία, ενδέχεται να αποθαρρύνει τη συμμετοχή νέων σε μειονεκτική θέση οι οποίοι αισθάνονται ίσως υπερβολικό άγχος απέναντι στην προοπτική να βρεθούν μακρυά από την πόλη ή το χωριό τους για μεγάλο χρονικό διάστημα. Πολλοί άνθρωποι που βρίσκονται σε μειονεκτική θέση ίσως να μην είχαν ποτέ στη ζωή τους τη δυνατότητα να ταξιδέψουν εκτός της πόλης ή της κοινότητάς τους, πόσο μάλλον της χώρας τους.

2.4.5. Η ΕΤΠ υπογραμμίζει την ανάγκη να διασφαλισθεί η ύπαρξη αποτελεσματικών μέτρων που να στηρίζουν τη συμμετοχή τους. Τονίζει το ρόλο-κλειδί των τοπικών και περιφερειακών αρχών στην εξασφάλιση αποτελεσματικής διάδοσης των πληροφοριών σε τοπικό και περιφερειακό επίπεδο, συμπεριλαμβάνοντας στη στοχοθέτηση τις μειονεκτικές κοινότητες, καθώς και παρέχοντας καθοδήγηση και συνεχή υποστήριξη στον εθελοντή, λαμβάνοντας υπόψη τις ιδιαίτερες ανάγκες του. Επικροτεί, επίσης, την πρόταση της Επιτροπής να εξασφαλισθεί η συμμετοχή οργανώσεων με πείρα στην εργασία με νέους που βρίσκονται σε μειονεκτική θέση.

2.4.6. Η ΕΤΠ ζητεί από την Επιτροπή να λάβει τα απαραίτητα μέτρα ώστε να διασφαλίσει την πρόσβαση στην πρωτοβουλία όσο το δυνατόν περισσότερων νέων σε μειονεκτική θέση στην Κοινότητα και όχι μόνο των μελών των οργανώσεων που ασχολούνται με την κατάρτιση των σχεδίων.

2.5. Το εκπαιδευτικό πλαίσιο της ευρωπαϊκής εθελοντικής θητείας

2.5.1. Η ΕΤΠ επιδοκιμάζει το γεγονός ότι η ευρωπαϊκή εθελοντική θητεία είναι κατά πρώτο λόγο εκπαιδευτική πρωτοβουλία και υπογραμμίζει την ανάγκη να διασφαλισθεί ότι όλα τα σχέδια παρέχουν δυνατότητες εκπαίδευσης και κατάρτισης στον εθελοντή.

2.5.2. Η ΕΤΠ υποστηρίζει ότι οι δραστηριότητες της ευρωπαϊκής εθελοντικής θητείας θα δώσουν στους νέους τη δυνατότητα να αναπτύξουν μέσα τους το αίσθημα της ευθύνης και της πρωτοβουλίας, καθώς και να αποκτήσουν νέες δεξιότητες (γλωσσικές, επικοινωνιακές, τεχνικές κ.λπ.) και γνώσεις που θα τους βοηθήσουν να αποκτήσουν πρόσβαση στον κόσμο της εργασίας και να συμμετάσχουν στην κοινωνική ζωή και να βιώσουν την ιδιότητα του πολίτη.

2.5.3. Επιδοκιμάζει την πρόταση της Επιτροπής να χορηγεί στους εθελοντές πιστοποιητικά με «ευρωπαϊκή σφραγίδα» που θα επιβεβαιώνουν τις δεξιότητες και την πείρα που έχουν αποκτήσει και θα παρέχουν χρήσιμες πληροφορίες για τους μελλοντικούς εργοδότες.

2.5.4. Η ευρωπαϊκή εθελοντική θητεία θα δίνει, επίσης, στους νέους τη δυνατότητα να διευρύνουν τους γεωγραφικούς και πολιτισμικούς τους ορίζοντες, ανακαλύπτοντας μια διαφορετική χώρα, γλώσσα και παράδοση. Η ΕΤΠ επισημαίνει ότι αυτή η πτυχή της διαπολιτισμικής εκπαίδευσης μπορεί να προωθήσει την καλύτερη κατανοήση των κρατών μελών μεταξύ τους και να βοηθήσει να καταπολεμηθεί ο ρατσισμός και η ξενοφοβία.

2.6. Κατάρτιση

2.6.1. Η ΕΤΠ πρεσβεύει ότι είναι ουσιώδες να παρέχεται η κατάλληλη γλωσσική κατάρτιση, όχι μόνο πριν από την αναχώρηση των εθελοντών, αλλά και καθ'όλη τη διάρκεια της παραμονής τους, και ζητεί να προβλεφθεί στο πρόγραμμα η δυνατότητα για τις τοπικές ή περιφερειακές αρχές και τους μη κυβερνητικούς οργανισμούς να υποστηρίζουν αυτήν την κατάρτιση καθώς και κάθε άλλη συμπληρωματική κατάρτιση.

2.6.2. Η ΕΤΠ ζητεί να δοθεί υποστήριξη στην κατάρτιση των εποπτών και των διοικητικών υπαλλήλων που θα αναλάβουν την εκτέλεση του σχεδίου και ζητεί, ειδικότερα, να διοργανωθούν σεμινάρια και δίκτυα που θα τους δίνουν τη δυνατότητα να ανταλλάσσουν τις εμπειρίες τους και να διαδίδουν το καλύτερο υλικό εξάσκησης και κατάρτισης.

2.7. Επίβλεψη και μετέπειτα παρακολούθηση των νέων εθελοντών

2.7.1. Η ΕΤΠ εκφράζει την ικανοποίησή της για το σημαντικό ρόλο που ανατίθεται στις τοπικές και περιφερειακές αρχές όσον αφορά την εποπτεία και τη μετέπειτα παρακολούθηση των νέων εθελοντών.

2.7.2. Υπογραμμίζει την ανάγκη να παρέχεται στους εθελοντές επαρκής καθοδήγηση και προσανατολισμός πριν και κατά τη διάρκεια της περιόδου της θητείας, ώστε να διασφαλίζεται ότι είναι σε θέση να αντεπεξέλθουν στις προκλήσεις που συνεπάγεται μια ευρωπαϊκή εθελοντική θητεία. Η ΕΤΠ επισημαίνει ότι αυτό είναι ιδιαίτερα σημαντικό όταν πρέπει να αντιμετωπισθούν οι ειδικές ανάγκες νέων που βρίσκονται σε μειονεκτική θέση ή σε ευάλωτη θέση και που ενδέχεται να έχουν προσωπικά προβλήματα ή να αντιμετωπίζουν δυσκολίες για τις οποίες απαιτείται βοήθεια ή καθοδήγηση από ειδικούς.

2.7.3. Προκειμένου να αυξηθεί η πρακτική αξία της εθελοντικής θητείας, η ΕΤΠ υποστηρίζει τη διοργάνωση συναντήσεων (στα μέσα και στο τέλος κάθε θητείας) εθελοντών από διάφορα κράτη μέλη με σκοπό την ανταλλαγή εμπειριών. Στο πλαίσιο αυτών των συναντήσεων θα μπορούσαν να παρέχονται πληροφορίες σχετικά με την εξεύρεση εργασίας και τις δεξιότητες που απαιτούνται για να επιτυγχάνουν στις συνεντεύξεις με σκοπό την πρόσληψη καθώς και διάφορα προγράμματα εκπαίδευσης και κατάρτισης με την κατάλληλη καθοδήγηση και προσανατολισμό.

2.7.4. Η παρακολούθηση των εθελοντών μετά τη λήξη της εν λόγω θητείας θα πρέπει να περιλαμβάνει καθοδήγηση επί συνεχούς βάσεως, προκειμένου να παρέχεται βοήθεια στους νέους κατά την αναζήτηση απασχόλησης ή να ενθαρρύνονται να συμμετάσχουν σε περαιτέρω προγράμματα εκπαίδευσης και κατάρτισης.

2.7.5. Η ΕΤΠ υπογραμμίζει ότι η αποτελεσματική παρακολούθηση του εθελοντή μετά την ολοκλήρωση της θητείας έχει μεγάλη σπουδαιότητα για να διασφαλισθεί ότι η ευρωπαϊκή εθελοντική θητεία είναι πραγματικά επωφελής για τους νέους και, ιδιαίτερα, εκείνους που βρίσκονται σε μειονεκτική θέση. Επιδοκιμάζει με έμφαση το δίκτυο που έχει δημιουργήσει η Επιτροπή για την προαγωγή της επαγγελματικής ένταξης των εθελοντών μετά την ολοκλήρωση της θητείας.

2.8. Εμπόδια που πρέπει να υπερνικηθούν

2.8.1. Η ΕΤΠ επισημαίνει ότι ο καθορισμός ενός ευρωπαϊκού νομικού καθεστώτος για τους νέους εθελοντές θα μπορούσε πράγματι να άρει ορισμένα εμπόδια σε σχέση με την ελεύθερη κυκλοφορία, την κοινωνική ασφάλιση και τη φορολογία στα οποία προσκρούει η συμμετοχή των νέων. Ζητεί το καθεστώς αυτό να επεκταθεί στους νέους οι οποίοι συμμετέχουν στα προγράμματα που έχουν ήδη αναπτύξει οι τοπικές και περιφερειακές αρχές ή οι ήδη υφιστάμενες ενώσεις τους. Τούτο θα παρείχε ειδικά πλεονεκτήματα στους νέους εθελοντές αλλά θα επέτρεπε σε όλους τους εθελοντές της Ευρωπαϊκής Ένωσης να έχουν τα ίδια προνόμια και υποχρεώσεις.

2.8.2. Η ΕΤΠ ζητεί, επίσης, να θεσπισθούν μέτρα για τη διευκόλυνση της κινητικότητας των νέων υπηκόων τρίτων χωρών που κατοικούν μόνιμα σε ένα κράτος μέλος και έχουν να αντιμετωπίσουν διοικητικές διαδικασίες θεώρησης εισόδου.

2.8.3. Η ΕΤΠ πρεσβεύει πως όλα τα δικαιώματα των εθελοντών θα πρέπει να κατοχυρώνονται με σύμβαση: δωρεάν σίτιση και στέγαση, έξοδα καθημερινής κινήσεως και ασφάλεια κατά των κινδύνων ασθενείας, ατυχήματος και ευθύνης έναντι τρίτων. Η σύμβαση αυτή θα πρέπει επίσης να περιγράφει τα συγκεκριμένα καθήκοντα που θα εκτελούν και την κατάρτιση που θα λάβουν κατά τη διάρκεια της ευρωπαϊκής εθελοντικής θητείας. Περαιτέρω υπογραμμίζει, όμως, ότι τα κράτη μέλη έχουν την αποκλειστική αρμοδιότητα για το σύστημα κοινωνικής ασφάλειας και συνεπώς θα πρέπει να συνδεθούν εγκαίρως με τη λύση των προβλημάτων που προκύπτουν.

3. Συμπεράσματα

3.1. Η ΕΤΠ υποστηρίζει έντονα την προαγωγή της ευρωπαϊκής εθελοντικής θητείας ως παιδαγωγικού μέσου εκτός των επίσημων δομών εκπαίδευσης και κατάρτισης, το οποίο, προάγοντας την ένταξη των μειονεκτούντων νέων στα συστήματα εκπαίδευσης και κατάρτισης, θα μπορούσε τελικά να διευκολύνει την πρόσβασή τους στην αγορά εργασίας.

3.2. Η ΕΤΠ εκφράζει την ικανοποίησή της για τη δυνατότητα που θα δοθεί μέσω της εθελοντικής θητείας να ενισχυθεί η αλληλεγγύη στην ΕΕ, όχι μόνο μεταξύ των εθελοντών, αλλά και μεταξύ των οργανισμών τοπικής αυτοδιοίκησης και περιφερειακής διοίκησης που θα συμμετέχουν. Επιδοκιμάζει με έμφαση την αποκεντρωμένη προσέγγιση της πρωτοβουλίας, η οποία αναγνωρίζει το σημαντικό ρόλο των τοπικών και περιφερειακών αρχών και συνδέει τα σχέδια με τις στρατηγικές τοπικής ανάπτυξης.

3.3. Η ΕΤΠ υπογραμμίζει ότι η ευρωπαϊκή εθελοντική θητεία θα μπορούσε να διαδραματίσει ζωτικό ρόλο για την καταπολέμηση του κοινωνικού αποκλεισμού και την ενίσχυση της οικονομικής και κοινωνικής συνοχής στην ΕΕ και να συμβάλει, ταυτόχρονα, στη δημιουργία μιας Ευρώπης των Πολιτών, με την ενίσχυση του βιώματος της ιδιότητας του πολίτη και της πανευρωπαϊκής αλληλεγγύης μεταξύ των νέων.

3.4. Η ΕΤΠ υπογραμμίζει τη σημασία της αποτελεσματικής παρακολούθησης και αξιολόγησης της πειραματικής δράσης, προκειμένου να τεθούν τα θεμέλια ενός συνεκτικού ευρωπαϊκού πλαισίου στα πλαίσια του πολυετούς προγράμματος, για το οποίο είναι πρόθυμη να διατυπώσει τις παρατηρήσεις της.

Βρυξέλλες, 13 Νοεμβρίου 1996.

Ο Πρόεδρος της Επιτροπής των Περιφερειών

Pasqual MARAGALL i MIRA

() ΕΕ αριθ. C 182 της 24. 6. 1996, σ. 15.